সংশ্লিষ্ট ব্যক্তিরা আরো জানান, পাঁচ বছর আগে ডট বাংলা ডোমেইনটি নিবন্ধন পেলেও এটি চালু করার ক্ষেত্রে দেরি হওয়াতে এর অধিকার হারাতে বসেছিল বাংলাদেশ। এ ডোমেইনটি কে নিয়ন্ত্রণ করবে বিটিসিএল না বিটিআরসি, এ প্রশ্নেই কেটে যায় দীর্ঘদিন। ডোমেইনটি ব্যবহারের জন্য প্রয়োজনীয় কাজগুলো সম্পন্ন করা নিয়ে নানা প্রশ্ন ওঠার পর গত জুন মাসের দিকে আবারও এর অধিকার বহাল রাখতে তত্পর হয় ডাক ও টেলিযোগাযোগ বিভাগ। এর আগে গত ১৯ মে তথ্যপ্রযুক্তি বিভাগের প্রতিমন্ত্রী জুনাইদ আহমেদ পলকের সঙ্গে দেখা করে ডট বাংলার গুরুত্ব, অনলাইনে বাংলার অবস্থান, বাণিজ্যিক বিষয়ে গুরুত্বারোপ করেছিলেন আইকানের পরিচালক (সিকিউরিটি ও সার্ভেইলেন্স) জন এল ক্রেইন ও এশিয়া প্যাসিফিক রিজিওনের পার্টনার এনগেজমেন্ট ম্যানেজার চম্পিকা বিজয়েতুঙ্গা। বাংলাদেশ নেটওয়ার্ক অপারেটরস গ্রুপের (বিডিনগ) ট্রাস্টি বোর্ডের চেয়ারম্যান সুমন আহমেদ সাবির ওই প্রতিনিধিদলে ছিলেন।